Diari Oficial de la Generalitat Valenciana


Sumari del DOGV 3490, del 07-05-1999 (1999/3734)

RESOLUCIÓ de 19 d’abril de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació de l’Acord Marc de col·laboració entre l’Institut Cartogràfic Valencià i la Universitat Politècnica de València per al funcionament de l’Institut Cartogràfic Valencià.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3490

Data del DOGV
:   07-05-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/3734


Data del document
:   19-04-1999

Organisme emissor
:   Conselleria de Presidència

Tipus de document
:   Resolució

Descriptors 

:   * Institut Cartogràfic Valencià
    * cooperació administrativa
    * universitat
    * cartografia

RESOLUCIÓ de 19 d'abril de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació de l'Acord Marc de col·laboració entre l'Institut Cartogràfic Valencià i la Universitat Politècnica de València per al funcionament de l'Institut Cartogràfic Valencià. [1999/X3734]
  
Subscrit, després de la tramitació prèvia reglamentària, entre l'Institut Cartogràfic Valencià i la Universitat Politècnica de València, el 24 de febrer de 1999, un Acord Marc de col·laboració per al funcionament de l'Institut Cartogràfic Valencià, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0523/1999, i que figura com a annex d'aquesta resolució.
  
València, 19 d'abril de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Acord marc de col·laboració entre l'Institut Cartogràfic Valencià i la Universitat Politècnica de València (UPV), per al funcionament de l'Institut Cartogràfic Valencià.
  
Reunits
  
València, 24 de febrer de 1999
  
D'una banda l'honorable Sr. José Joaquín Ripoll Serrano, conseller de Presidència i president de l'Institut Cartogràfic Valencià, facultat per a aquest acte i per a tots els acords que se'n deriven, per la Llei 9/1997, de 9 de desembre, de la Generalitat Valenciana, de Creació de l'Institut Cartogràfic Valencià.
  
I, de l'altra, el rector magnífic de la Universitat Politècnica de València, l'excel·lentíssim senyor Justo Nieto, en nom i representació d'aquesta, facultat per a aquest acte per les competències que li atribueixen els articles 46 i 48.12 dels estatuts de la Universitat Politècnica de València.
  
Les parts es reconeixen mútuament en la qualitat amb què cadascuna hi intervé, amb capacitat legal necessària per a l'atorgament d'aquest conveni i, amb aquesta finalitat,
  
Exposen:
  
1. Que la Llei de Foment i Coordinació General de la Investigació Científica i Tècnica, de 14 d'abril de 1986, constitueix un marc de referència per promoure la col·laboració dels organismes públics d'investigació, per tal de donar una resposta eficaç a les exigències del canvi tecnològic.
  
2. Que la UPV és una entitat de dret públic i de caràcter multisectorial i pluridisciplinar que desenvolupa activitats de docència i investigació i desenrotllament científic i tecnològic, interessada a col·laborar amb el sectors socioeconòmics, per tal d'assegurar una de les finalitat de la docència i investigació, que és la innovació i la modernització del sistema productiu.
  
3. Que l'Institut Cartogràfic Valencià té com al objectiu impulsar, coordinar i, si fa el cas, fomentar les tasques de desenvolupament cartogràfic, fotogramètric, geodèsic, topogràfic i de qualsevol altra tecnologia geogràfica, en l'àmbit de les competències de la Generalitat.
  
4. Que tant l'Institut Cartogràfic Valencià, com la UPV, estan d'acord a establir una col·laboració en els camps científics i tecnològics d'interés comú, i inclouen la participació en projectes conjunts, tant d'àmbit nacional com internacional.
  
I, per tant, la Universitat Politècnica de València i l'Institut Cartogràfic Valencià,
  
Acorden:
  
Enfortir les seues relacions, unificar esforços i establir normes àmplies d'actuació que canalitzen i incrementen, dins d'un marc preestablert, els contactes i col·laboracions, d'acord amb les següents
  
Clàusules
  
Primera. Objecte de l'acord
  
L'objecte d'aquest acord és l'establiment d'un marc d'actuació per a la col·laboració entre la UPV i l'Institut Cartogràfic Valencià en activitats de formació de personal, d'investigació científica i desenvolupament tecnològic, d'intercanvi d'experts i en la utilització i comercialització a tercers de tecnologia desenvolupada conjuntament per la UPV, a través dels seus departaments i instituts.
  
Específicament, l'objecte del present conveni tractarà sobre les matèries següents:
  
- Xarxes geodèsiques, de característiques diferents, al territori de la Comunitat Valenciana.
  
- Vols fotogramètrics.
  
- Formació del mapa topogràfic de la Comunitat Valenciana a diverses escales.
  
- Tractament d'imatges satèl·lits.
  
- Formació d'ortofotos.
  
- Distribució comercial de cartografia.
  
- Elaboració de sistemes d'informació geogràfica.
  
- Formació del nomenclàtor geogràfic.
  
- Sismologia i enginyeria sísmica.
  
- Qualsevol altra actuació en l'àmbit de les competències que legalment tenen atribuïdes ambdues institucions.
  
- Actuacions cartogràfiques de diversa índole, que siguen d'interés mutu per a ambdues institucions.
  
- Elaboració de ponències i estudis per a la presentació en conferències internacionals.
  
- Actuacions de caràcter formatiu.
  
- Planificació, programació, execució, control, validació i gestió de tota classe d'activitats relacionades amb alçaments topocartogràfics i, en especial, el que fa referència a vols fotogramètrics, la seua comprovació, catalogació, renovació i equipament, digitalització, obtenció d'ortofotos, mosaics i restitucions de tot tipus.
  
- Creació i generació de MDT (models digitals del terreny), a qualsevol escala; estudi d'algoritmes d'aplicació; comprovació del funcionament dels models; avaluació de qualitats i possibilitats, i determinació de característiques del producte final.
  
- Cartografia derivada de MDT; cartografia temàtica de qualsevol tipus; aplicació i escala.
  
- Línies d'investigació aplicada de qualsevol dels apartats i utilitzacions específiques anteriors, directes o derivades.
  
Tot això dins del conveni i sota la responsabilitat del Departament d'Enginyeria Cartogràfica, el director del qual serà el coordinador del conveni per part de la Universitat Politècnica de València.
  
Segona. Modalitats de col·laboració
  
a) Execució de projectes i programes d'investigació i desenvolupament, a realitzar als instituts i centres de la UPV i/o a l'Institut Cartogràfic Valencià.
  
b) Cooperació en programes de formació de personal investigador i tècnic.
  
c) Assessorament mutu en qüestions relacionades amb l'activitat d'ambdues entitats.
  
d) Organització i execució d'activitats comunes relacionades amb la promoció social de la investigació i desenvolupament tecnològic.
  
e) Intercanvi de personal per temps limitat, quan l'índole del treball ho requerisca.
  
f) Totes aquelles que siguen considerades d'interés mutu, dins de les disponibilitats de les parts i de les activitats que constitueixen l'objecte del present acord marc.
  
Tercera. Contingut dels convenis específics
  
Cada projecte i/o programa d'actuació, en el marc d'aquest acord, serà objecte d'un conveni específic, que quedarà subjecte al Decret 20/1993, de 8 de febrer, pel qual es regula el Registre de Convenis i s'estableix el règim juridicopressupostari dels convenis que subscriga la Generalitat Valenciana i les seues entitats autònomes, i contindrà, entre d'altres, els aspectes següents:
  
a) Definició de l'objectiu que persegueix.
  
b) Descripció del pla de treball, que inclourà les diferents fases d'aquest i la cronologia del seu desenvolupament.
  
c) Pressupost total i mitjans materials i humans que requerisca l'esmentat programa, amb l'especificació de les aportacions de cada entitat.
  
d) Normes per a la coordinació, execució i seguiment del projecte.
  
e) Noms de les persones, una per cada part, que seran designades per mutu acord i es responsabilitzaran de la marxa del conveni.
  
Per als encàrrecs de prestacions concretes no es requerirà la formalització d'un conveni específic addicional.
  
Quarta. Normes de funcionament
  
Les col·laboracions derivades d'aquest acord marc quedaran sotmeses a les normes de la UPV i de l'Institut Cartogràfic Valencià, en la forma que establesquen els convenis específics, tenint en compte la naturalesa de la col·laboració i el centre i el centre on es realitze el treball.
  
Cinquena. Establiment de la Comissió Mixta
  
A fi de facilitar la col·laboració dels convenis específics, el seu seguiment i compliment, es constituirà una Comissió Mixta Paritària integrada pel rector de la UPV i el director de l'Institut Cartogràfic Valencià, o persones en qui deleguen, i un representant de cada part. L'esmentada Comissió es constituirà en el termini de 30 dies, comptadors a partir de la data de la firma d'aquest acord marc.
  
La Comissió Mixta dictarà les normes internes de funcionament, i s'haurà de reunir quan ho sol·licite alguna de les parts i, en tot cas, almenys, dues vegades a l'any.
  
Sisena. Funcionament de la Comissió Mixta
  
A la Comissió Mixta corresponen, entre d'altres, les funcions següents:
  
a) Proposar possibilitats de col·laboració en temes científicotecnològics, d'interés comú.
  
b) Preparar els convenis específics d'execució del present acord marc, sobre les matèries seleccionades, dins de les modalitats de col·laboració establida en la clàusula segona.
  
c) Elevar les propostes que elabore als òrgans competents de les dues parts.
  
d) Clarificar i decidir aquells dubtes que puguen plantejar-se en la interpretació i execució dels convenis específics.
  
e) Realitzar el seguiment dels convenis específics que se suscriguen.
  
Setena. Personal
  
Tant la UPV com l'Institut Cartogràfic Valencià, per acord d'ambdues parts, podran posar a disposició de l'altra part alguns dels seus professors o tècnics, i assumir la seua remuneració i la resta d'obligacions de l'entitat d'origen. Aquest personal estarà obligat, en aquest cas, a complir amb les normes que regisquen al centre en el qual treballaran.
  
Vuitena. Equipament
  
Els béns d'equip aportats per una part en un projecte d'investigació comú seran sempre de la seua propietat. La propietat dels béns immobles o equips adquirits o construïts en el marc d'un projecte comú, serà determinada en cada cas en el conveni específic corresponent. La Universitat Politècnica de València aportarà, per al funcionalment de l'Institut Cartogràfic Valencià, uns locals en les seus dependències, la ubicació dels quals serà determinada per la Comissió Mixta.
  
Novena. Confidencialitat i publicació de resultats
  
Cadascuna de les parts es compromet a no difondre mai les informacions científiques o tècniques pertanyents a l'altra part a què haja pogut tenir accés en el desenvolupament dels convenis específics, sempre que aquestes informacions no siguen de domini públic o tret del cas d'acord d'ambdues parts. Les dades i informes obtinguts durant la realització dels projectes conjunts, també resultats finals, tindran caràcter confidencial. Quan una de les parts desitge utilitzar els resultats parcials o finals, en part o totalment, per a la seua publicació com a article, conferència, etc. haurà de sol·licitar la conformitat de l'altra part per escrit, mitjançant carta certificada adreçada als membres que la representen en la Comissió Mixta.
  
L'altra part haurà de respondre en un termini màxim de 30 dies, comunicant la seua autorització, les seues reserves o disconformitat sobre la informació continguda en l'article o conferència. Transcorregut l'esmentat termini sense obtenir cap resposta, s'entendrà que el silenci és la tàcita autorització per a la seua difusió.
  
Quan els resultats siguen susceptibles d'aplicació industrial o comercial, la seua publicació podrà ser diferida per petició raonada de l'Institut Cartogràfic Valencià, tenint en compte les restriccions de reserva a què està sotmesa per la seua vocació industrial.
  
Tant en publicacions com en patents, es respectarà sempre la menció als autors del treball; en aquestes últimes figuraran com a inventors. En qualsevol dels casos de difusió de resultats, es farà sempre referència especial al conveni específic.
  
Deu. Propietat industrial dels resultats
  
Quan es realitzen projectes conjunts d'investigació, en la mesura que els resultats que s'hi puguen generar siguen patentables, l'Institut Cartogràfic Valencià tindrà preferència per a dipositar les corresponents patents, i apareixeran com a inventors aquells professors de la UPV que hagen dut a terme les investigacions. No obstant això, l'Institut Cartogràfic Valencià haurà d'informar prèviament a la UPV de qualsevol decisió al respecte, a través de la Comissió Mixta.
  
En el cas que l'Institut Cartogràfic Valencià no estiga interessat per alguns resultats patentables, originats en el projecte, haurà de comunicar a la UPV ?en els sis mesos següents a l'obtenció dels resultats- la qual decidirà si protegeix o fa explotar els dits resultats.
  
Les patents dipositades per qualsevol de les dues entitats hauran d'esmentar els noms dels inventors. La UPV i l'Institut Cartogràfic Valencià es comprometen al fet que els seus investigadors, citats com a inventors, satisfaguen les formalitats necessàries per al dipòsit, el manteniment i la defensa de les esmentades patents.
  
El contingut de la present clàusula podrà ser modificada en els convenis específics, tenint en compte les característiques peculiars de cadascun d'aquests.
  
Onze. Explotació dels resultats
  
L'Institut Cartogràfic Valencià podrà explotar lliurement els resultats, patentables o no, que tingueren el seu origen en els projectes d'investigació que realitzen en col·laboració.
  
Per contra, l'Institut Cartogràfic Valencià haurà de satisfer a la UPV l'oportuna regalia, que es definirà:
  
a) Per quantia convinguda per ambdues parts, tenint com a referència els procediments o productes dels mateix tipus existents en el mercat.
  
b) Tenint en compte les aportacions intel·lectuals i financeres respectives de les dues parts, en el projecte d'investigació, i en el desenvolupament dels procediments o del producte. L'esmentada regalia serà definida en cada cas directament pels serveis competents de la UPV i de l'Institut Cartogràfic Valencià.
  
En el cas que l'Institut Cartogràfic Valencià no volguera o no duguera a terme els treballs de desenvolupament relatius a alguns dels resultats obtinguts en comú, als divuit mesos de la seua obtenció, la UPV quedarà lliure de tot compromís amb l'Institut Cartogràfic Valencià i podrà negociar, lliurement, l'explotació del know-how o de les patents del corresponent projecte d'investigació amb un tercer de la seua elecció. En aquest cas, la UPV satisfarà a l'Institut Cartogràfic Valencià una part de la regalia, d'acord amb allò exposat anteriorment.
  
La UPV podrà, igualment, negociar lliurement l'explotació del know-how o de les patents que puguen sorgir dels projectes comuns, per a aquelles aplicacions que no entren en les previsions de l'Institut Cartogràfic Valencià. Els ingressos que es puguen obtenir en aquesta explotació es repartiran entre ambdues parts, com en els altres casos.
  
Dotze. Entrada en vigor i durada
  
El present acord marc entrarà en vigor en el moment de la seua firma, i la seua vigència serà de quatre anys, renovables per períodes iguals per acord tàcit.
  
Tretze. Modificació i rescissió
  
Les parts podran modificar o denunciar el present document en qualsevol moment per mutu acord. Qualsevol de les parts podrà, així mateix, denunciar el present acord i comunicar-ho per escrit a l'altra part amb sis mesos d'antelació a la data en què es considere com a acabat. En ambdós casos hauran de finalitzar les tasques dels convenis específics que estiguen en vigor.
  
Les disposicions de les clàusules novena, deu i onze, subsistiran després de l'acabament o rescissió de l'acord marc.
  
Catorze. Jurisdicció
  
L'Institut Cartogràfic Valencià i la UPV es comprometen a resoldre, de manera amistosa, qualsevol desacord que puga sorgir en el desenvolupament del present acord.
  
En cas de conflicte, ambdues parts acorden la submissió als tribunals de València, amb renúncia del seu fur.
  
En prova de conformitat, ambdues parts subscriuen el present acord en el lloc i la data dalt indicat, i queden dos exemplars en poder de cadascuna de les parts.
  
El conseller de Presidència,
  
JUSTO NIETO NIETO
  
El rector de la Universitat Politècnica de València,